På fredag klokken 17.00 går det løs. Da åbner 22-årige Jesper Sørensen sit første spisested, og det er ikke bare et koncept - det er to. Sammen med to venner åbner han både en café og en gourmetrestaurant på Ejstrupholm Flyveplads i Midtjylland. Jesper Sørensen, der lider af sygdommen progeria, har på Facebook inviteret sine 230.000 følgere til åbningen af Café Flyverskjul. Caféen er inspireret af et gammelt flyverværksted, og det er planen, at caféen på udvalgte aftener skal omdannes til en gourmetrestaurant, hvor Jesper Sørensen skal stå for mad og drikke til gæsterne. Det fremgår af Facebook-opslaget. - For et år siden sprang jeg jo i faldskærm med min gode ven, og siden hen har vi sammen lavet et fælles projekt, som er en café og gourmetrestaurant, og i den forbindelse vil jeg gerne invitere HELE Danmark til åbningsfest den 17. og/eller 18. juli på Ejstrupholm Flyveplads og SkydiveX, skriver Jesper Sørensen. Siden 2008 har TV2 Nord fulgt Jesper Sørensen fra Poulstrup, der med sin sjældne gensygdom har trodset svære odds. Han er i dag en af de ældste i verden, der lider af progeria. Da han fyldte 20, lavede TV2 Nord dette program med ham.
Jesper Sørensen, som det meste af Danmark kender for sin sjældne gensygdom, åbner nu en café og gourmetrestaurant.